**נייר עמדה**

**הצעת חוק הסדרת העיסוק במקצועות הבריאות**

**(תיקון – פטור מאגרה לעולה חדש), התשע"ח–2018**

**מבוא**

במדינת ישראל נגבים תשלומי אגרות בעבור בקשה לקבלת תעודה במקצועות הבריאות השונים, ובעבור בחינות, תוכניות הכשרה והשתלמויות מקצועיות הנדרשות לשם קבלת תעודה כזו. עולים חדשים המבקשים לעסוק במקצועות הבריאות נדרשים לעיתים לגשת לבחינת רישוי שאינה כתובה בשפת אִמם; ופעמים שעובדה זו גורמת להם להיבחן יותר מפעם אחת ולשלם שוב ושוב.

הצעת החוק שלפנינו מבקשת לקבוע כי עולה חדש יהיה פטור מתשלומי אגרות אלו, וכך לבטל עוד מחסום המקשה על עולים חדשים להשתלב בחברה הישראלית.

**המבט היהודי**

**1. חשיבות העלייה ועידודה** – נביאי ישראל ניבאו על קיבוצם המחודש של נידחי ישראל וייחלו לו. שורשיה של נבואה זו מצויים כבר בתורה, וכך נאמר בספר דברים (ל, ג–ד): "וְשָׁב ה' אֱ־לֹהֶיךָ אֶת שְׁבוּתְךָ וְרִחֲמֶךָ וְשָׁב וְקִבֶּצְךָ מִכָּל הָעַמִּים אֲשֶׁר הֱפִיצְךָ ה' אֱ־לֹהֶיךָ שָׁמָּה; אִם יִהְיֶה נִדַּחֲךָ בִּקְצֵה הַשָּׁמָיִם – מִשָּׁם יְקַבֶּצְךָ ה' אֱ־לֹהֶיךָ וּמִשָּׁם יִקָּחֶךָ". זכינו ואנו חוזים בהתגשמות הנבואות העתיקות, וכלשונו המתפעמת של ישעיהו (מט, יח): "שְׂאִי סָבִיב עֵינַיִךְ וּרְאִי כֻּלָּם נִקְבְּצוּ בָאוּ לָךְ**"**.מחויבותנו הציבורית לעלייה ולעידודה באה לידי ביטוי גם במגילת העצמאות: "מדינת ישראל תהא פתוחה לעלייה יהודית ולקיבוץ גלויות"

**2. בניין ארץ ישראל** – הסיוע לעולים חשוב לא רק למענם, אלא גם למען תושבי הארץ הוותיקים ובעבור שיבת ציון החדשה כולה. אנו מצווים לקדם ככל יכולתנו את פיתוחה של ארץ ישראל;[[1]](#endnote-1) ומתן אפשרות לאנשי מקצוע לעבוד בתחומם יאפשר להם להצטרף למשימה לאומית זו.[[2]](#endnote-2)

**3. מצוות 'ואהבת את הגר' –** בכמה מקומות מצווה אותנו התורה לאהוב את הגר, וכך למדנו לדוגמה בספר דברים (י, יט) "וַאֲהַבְתֶּם אֶת הַגֵּר כִּי גֵרִים הֱיִיתֶם בְּאֶרֶץ מִצְרָיִם". בהקשר זה מאלפים הם דברי בעל ספר החינוך (מצווה תלא): "ויש לנו ללמוד מן המצוה היקרה הזאת לרחם על אדם שהוא בעיר שאינה ארץ מולדתו ומקום משפחת אבותיו, ולא נעביר עליו הדרך במצאנו אותו יחידי ורחקו מעליו עוזריו, כמו שאנו רואים שהתורה תזהירנו לרחם על כל מי שצריך עזר, ועם המדות הללו נזכה להיות מרוחמים מהשם יתברך, וברכות שמים ינוחו על ראשנו. והכתוב רמז טעם הציווי באמרו 'כי גרים הייתם בארץ מצרים', הזכיר לנו שכבר נכוינו בצער הגדול ההוא שיש לכל איש הרואה את עצמו בתוך אנשים זרים ובארץ נכריה, ובזכרנו גודל דאגת הלב שיש בדבר וכי כבר עבר עלינו והשם בחסדיו הוציאנו משם, יכמרו רחמינו על כל אדם שהוא כן".

**4. הכשרה מקצועית כצדקה מעולה –** הסיוע הטוב ביותר שניתן לתת לאדם הוא הכשרה מקצועית המאפשרת לו להיגמל מן ההזדקקות לזולת, ולהפוך לגורם יצרני ומועיל לחברה. כך כתב הרמב"ם: "שמנה מעלות יש בצדקה זו למעלה מזו, מעלה גדולה שאין למעלה ממנה זה המחזיק ביד ישראל שמָךְ [=שהפך לעני] ונותן לו מתנה או הלואה או עושה עמו שותפות או ממציא לו מלאכה כדי לחזק את ידו עד שלא יצטרך לבריות לשאול".[[3]](#endnote-3)

**לאור האמור, רבני 'צהר' תומכים במציאת דרכים שיקלו על השתלבותם של עולים חדשים בחברה הישראלית בכלל ובשוק העבודה בפרט.**

1. חשיבותה של מצוות יישוב הארץ מתבטאת בהלכות רבות, כגון: ההיתר לקנות בית מגוי בארץ ישראל בשבת (גיטין ח ע"ב); ואיסור גידול בהמה דקה בארץ ישראל בשל הנזק שהיא גורמת ליישוב הארץ (בבא קמא ז ע"א). [↑](#endnote-ref-1)
2. ראו דברי החת"ם סופר בחידושיו, סוכה לו ע"ב: "שהעבודה בקרקע גופה מצוה משום יישוב ארץ ישראל... ואפשר אפילו שארי אומניות שיש בהם ישוב העולם הכל בכלל מצוה [=של ישוב ארץ ישראל]" [↑](#endnote-ref-2)
3. משנה תורה, הלכות מתנות עניים, פרק י, הלכה ז. [↑](#endnote-ref-3)